2.

Predkladacia správa

	Najzávažnejšie a najaktuálnejšie oblasti štátnej politiky vo vzťahu k deťom a mládeži vymedzuje Koncepcia štátnej politiky vo vzťahu k deťom a mládeži do roku 2007. Vychádza predovšetkým z rešpektovania demokratického prístupu štátu k deťom a mládeži, zohľadňuje prierezový charakter štátnej politiky a to tak, aby sa premietla do všetkých rezortov, ktoré sa zaoberajú problematikou detí a mládeže. Akčný plán realizácie úloh vyplývajúcich z uvedenej koncepcie je každoročne vyhodnocovaný na úrovni vlády Slovenskej republiky.

	V problematike násilia páchaného na ženách možno za najdôležitejšie vládne materiály považovať “Národný akčný plán pre ženy” prijatý uznesením vlády Slovenskej republiky č. 650/1997, ktorého jednou z priorít bolo vytvárať vhodné podmienky pre elimináciu násilia páchaného na ženách, a “Koncepciu rovnosti príležitostí žien a mužov” prijatú uznesením vlády Slovenskej republiky č. 232/2001, v rámci ktorej bolo priamo formulované opatrenie “vypracovať národnú stratégiu na elimináciu násilia páchaného na ženách a v rodinách”.

	Najkomplexnejšie je v súčasnej dobe rozpracovaná problematika násilia páchaného na deťoch. Konkrétne opatrenia na zabezpečovanie práv detí a prevenciu sociálno-patologických javov, vrátane predchádzania násilia v rodinách, týrania a zneužívania detí sú obsiahnuté v Národnom akčnom pláne pre deti prijatom uznesením vlády Slovenskej republiky č. 837/2002. Národný akčný plán pre deti stanovuje úlohy pre jednotlivé rezorty s tým, že osobitná starostlivosť sa venuje deťom, ktorým je potrebné poskytnúť ochranu pred akýmkoľvek telesným či duševným násilím, zanedbávaním, zneužívaním alebo vykorisťovaním.	

	Dokumentom, ktorý formuluje úlohy zainteresovaných subjektov v oblasti prevencie kriminality je Stratégia prevencie kriminality v Slovenskej republike, ktorej aktualizáciu pre roky 2003 až 2006 schválila vláda Slovenskej republiky svojím uznesením č. 286 z 23. apríla 2003.

Cieľom spracovania “Analýzy stavu boja proti mravnostnej kriminalite, kriminalite páchanej na mládeži a mládežou a  násiliu páchanému na ženách s návrhom účinných mechanizmov boja proti uvedenému druhu kriminality” bolo hľadať kvalitatívne možnosti zefektívnenia boja proti tejto trestnej činnosti. V období spracovávania tejto analýzy bola súbežne spracovávaná “Národná stratégia na prevenciu a elimináciu násilia páchaného na ženách a v rodinách”, ktorú na rokovanie vlády Slovenskej republiky predložil minister práce, sociálnych vecí a rodiny Slovenskej republiky. Na spracovávaní tohto materiálu sa podieľala Expertná skupina pre prevenciu násilia páchaného na ženách a v rodinách pri Rade vlády Slovenskej republiky pre prevenciu kriminality, ktorej členmi boli aj zástupcovia Ministerstva vnútra Slovenskej republiky. Tento materiál analyzuje násilie páchané na ženách a v rodinách v širšom spoločenskom kontexte ako aj v kontexte medzinárodných dokumentov a súčasne načrtáva východiská riešenia uvedenej problematiky. V rámci jednotlivých oblastí (napr. trestnoprávna oblasť,  občianskoprávna oblasť, oblasť prevencie a výskumu) formuluje konkrétne zásadné opatrenia. Súčasťou tejto stratégie je aj návrh na riešenie prevencie a eliminácie násilia páchaného na ďalších členoch rodín - na deťoch, starších a zdravotne postihnutých ľuďoch. Problematika násilia páchaného na deťoch je rozpracovaná najmä prostredníctvom Národného akčného plánu pre deti. Súčasne bol vyhodnocovaný Akčný plán realizácie úloh vyplývajúcich z Koncepcie štátnej politiky vo vzťahu k deťom a mládeži. Z tohto vyhodnotenia vyplynuli nové úlohy pre nasledujúce obdobie, ktoré boli zahrnuté do tejto  koncepcie.

	Na základe uvedených skutočností je možné považovať úlohu vypracovať “Analýzu stavu boja proti mravnostnej kriminalite, kriminalite páchanej mládežou a na mládeži a násiliu páchanému na ženách s návrhom účinných mechanizmov boja proti uvedenému druhu kriminality” za bezpredmetnú. Úlohy z tejto oblasti by boli ukladané duplicitne a pravidelné vyhodnocovanie úloh stanovených vo vyššie uvedených koncepčných materiáloch poskytuje dostatočný prehľad o stave boja proti uvedeným druhom kriminality. V súčasnosti platné opatrenia, ktorých plnenie je navrhnuté až do roku 2007, spolu s návrhom nového Trestného zákona, v ktorom sa posúva vek trestnej zodpovednosti páchateľa na 14 rokov, v dostatočnej miere zabezpečujú účinný boj proti predmetným formám kriminality. Z toho dôvodu nie je potrebné prijímať ďalšie strategické úlohy a opatrenia. 

	Predložený materiál nemá finančný, ekonomický, environmentálny vplyv a ani vplyv na zamestnanosť.

Návrh na zrušenie úlohy č. 4 v mesiaci november v Pláne práce vlády Slovenskej republiky na rok 2004 bol predložený na medzirezortné pripomienkové konanie, v ktorom oslovené subjekty s návrhom na zrušenie úlohy vyslovili  súhlas.